Ons haak die Xcape en toets hom oor 3 000 km, van Kaapstad tot die klipperige agterpaaie van die Wildekus en terug.
Soos met die meeste boswoonwaens is die kombuis links, maar met die uitslaanbed wat uit die regterpaneel platslaan en nié oor die A-raam oopmaak nie.
Wanneer jy opslaan, moet jy die hoekstutte eers uitdraai, die bed platslaan en dán die opwipdak lig.
Hulle bêreplek is bo die A-raam waar dit teen die romp vasskroef. Hierdie stutte lyk soos ’n domkrag met ’n slinger aan die bokant. Soos jy die slinger draai, lig ’n arm aan die kant van die hoekstut. Die stutte het elk ook ’n los voetjie, en dié bêre jy net onder die stutte.
Die stutte se arm pas elk in ’n vierkantige buis in die romp van die wa. Twee van hulle pas agter op die hoeke en die derde een voor, regoor die neuswiel.
’n Langwerpige tentsak hang in die lengte bo teen die regterpaneel met die bed wat onder dit uitslaan.
Die uitslaandak – wat opgevou in die tentsak is, slaan oop oor die bedgedeelte om die son en reën weg te keer van die kooi af. As jy die dak wil uitslaan, moet jy dit doen voor jy die bed gereed kry, anders kom jy nie by nie.
Die seildak het ’n aluminiumbalk op die punt en staan op verstelbare tentpale wat ’n mens met toue anker. Nóg twee pale – ook verstelbaar, swaai aan die kant van die balk uit en verleng tot teen die romp. Hierdie pale span die seil netjies en keer dat ’n dam op die dak vorm ná ’n reënbui.
Die bedblad is 83 cm breed en hang aan vier kabeltjies wanneer jy dit platslaan. Die kabeltjies is aan die binnekant van die romp vasgebout.
Die soom van die tent wat oor die bed span, trek oor die rand daarvan en trek met ’n rek vas wat in die soom is.
Dis genoeg om die goggas uit te hou, maar daar is tog ’n smal gaping waar die twee blaaie las – ’n plek waar ’n lastige muskiet kan in. (Om die dak oor die bed verder te span klim jy in die wa).
Twee ewe groot kaste is regs van die uitslaanbed en bo mekaar. Dis gawe pakplek vir die grondseil, ’n skotteltjie of groot potte. Die battery staan in die onderste kas en neem omtrent die helfte van die ruimte op.
’n Handstort is agter ’n kleiner deksel bo die twee kaste en het ’n verlengstuk as jy die Xcape se los storttent saamry (die storttent kom standaard saam met die Xcape).
Die opwipdak knip buite bo-op elke hoek met ’n trekknip los. Vir ’n sesvoetmens kan die knippe net-net te hoog wees om by te kom. Voor jy jou skouer uit sy potjie trek soos jy strek, klim op die pypraam wat van die wiele af vorentoe tot by die A-raam strek.
Dis die wa se bosbreker en stewig genoeg om jou gewig te dra. Ongelukkig is daar nie een aan die agterkant nie. Jy sal dus ’n drietrapleertjie moet saamry om dié knippe by te kom.
Die blad se verste kant – die uittrekgedeelte – is smaller as die binneste deel (175 cm en 204 cm). ’n U-raam slaan op by die punt van die bed om die seil bo die bed te span.